Spanja për herë të parë fiton kupën e kampionatit botëror të futbollit
Andres Iniesta shënoi në minutën e 116 të lojës golin e fitores në ndeshjen me ekipin e Hollandës
Spanja fitoi për herë të parë kupën e kampionatit ndërkombëtar të futbollit, duke mundur Hollandën me rezultatin 1-0 në Johanesburg të Afrikës së Jugut. Mesfushori i Barcelonës, Andres Iniesta, mori një pasë nga Cesc Fabregas dhe shënoi në minutën e 116 të lojës, duke siguruar kështu fitoren për Spanjën. Kjo ishte hera e parë që një ekip evropian fiton kupën e Botërorit jashtë Evropës dhe hera e tretë që Hollanda humbet në finale. Të dy ekipet erdhën në këtë ndeshje me aspiratat për të fituar për herë të parë kupën e artë. Ekipi hollandez u përpoq të ngadalësonte lojën sulmuese të Spanjës me një lojë të rëndë. Arbitri anglez Hauard Ueb, një ish polic, u dha kartonin e verdhë tetë lojtarëve të Hollandës dhe nxorri nga loja me karton të kuq mbrojtësin hollandez Xhon Heitinga. Por edhe Spanja mori pesë kartonë të verdhë. Gjithë këto ndëshkime e bënë ndeshjen të tillë që të përshkruhej si loja “më e ndyrë” në historinë e finaleve të Botërorit. Spanja është ekipi i tretë, pas Gjermanisë dhe Francës, që mban titullin e kampionit botëror dhe evropian në të njejtën kohë. Me fitoren në finalen e Botërorit 2010, Spanja ndërpreu edhe vargun e 25 fitoreve të njëpasnjëshme të Hollandës. Trajneri hollandez Bert Van Marvijk e pranoi me dinjitet humbjen. Më shumë se 84 mijë spektatorë ndoqën ndeshjen finale të Botërorit 2010 në stadiumin Soccer City të Johanesburgut. Në total, më shumë se 3 milionë tifozë ndoqën ndeshjet gjatë një muaji të kampionatit, duke e bërë këtë botërorin e tretë më të ndjekur në histori, pas Gjermanisë në vitin 2006 dhe Shteteve të Bashkuara që mban rekordin për kampionatin e vitit 1994. Para fillimit të ndeshjes finale në stadium u mbajt ceremonia e mbylljes së kampionatit me fishekzjarre, figura me rreze lazer, elefantë dhe interpretime nga këngëtarët dhe kërcimtarët më të mirë të Afrikës. Ish presidenti i Afrikës së Jugut, Nelson Mandela, i cili do të festojë 92-vjetorin e ditëlindjes nga fundi i këtij muaji, u ndal për disa minuta në stadium pas ceremonisë prë të përshëndetur turmën në i hipur një makinë të hapur. Në arritjet e tjera të botërorit, ylli gjerman Tomas Myller fitoi dy nga çmimet më prestigjioze të kampionatit. Sulmuesi 20 vjeçar fitoi trofenë “Këpuca e artë” si golshënuesi më i mirë me 5 gola dhe 3 pase që përfundun në gola. Myller u zgjodh edhe “Lojtari më i mirë i ri” i kampionatit. Diego Forlan i Uruguait, i cili shënoi po ashtu 5 gola, fitoi “Topin e artë” si lojtari më mirë i Botërorit 2010. Iker Kasijas i Spanjës fitoi “Dorezën e artë” si portieri më i mirë i kampionatit. Në Spanjë fishekzjarret ndriçuan qiellin ndërkohë që fillian spontanisht festimet në gjithë vendin. Rreth 300 mijë shpanjollë, shumica të veshur me ngjyrat e flamurit të tyre kishin mbushur sheshin “Paseo de Recoletos” në qendër të Madridit për të parë në ekrane të mëdha finalen e Botërorit 2010.